বরিশাল সিটি কর্পোরেশনের পানি শাখার কর্মচারী কাজী গোলাম মোস্তফা তার একমাত্র মেয়ে অথৈকে হত্যার কথা স্বীকারের বর্ণনা করলে মেট্রোপলিটন পুলিশ কমিশনার মোশারফ হোসেন আবেগাপ্লুত হয়ে পড়েন। বৃহস্পতিবার দুপুরে পাষ- পিতা গোলাম মোস্তফাকে আদালতের মাধ্যমে জেলহাজতে প্রেরণ করা হয়েছে। ঘটনার বর্ণনা দিয়ে আবেগ আপ্লুত পুলিশ কমিশনার বলেন, মানুষের নৈতিকতা কোন্ পর্যায়ে গিয়ে পৌঁছেছে। আমি স্তব্ধ হয়ে গেলাম। তিনি বলেন, গোলাম মোস্তফাকে আটকের পর পুলিশের জিজ্ঞাসাবাদে নিজের মেয়েকে গলা টিপে হত্যা করে প্রতিবেশী পাওনারদারকে ফাঁসানোর পরিকল্পনার কথা স্বীকার করেছে। সূত্রমতে, উপবৃত্তির টাকা তোলার জন্য ছবি দেয়ার অজুহাতে ৬ নবেম্বর সকালে মেয়ে অথৈকে বিদ্যালয়ের পৌঁছে দিতে বাসা থেকে বের হন গোলাম মোস্তফা। ভাড়ায়চালিত মোটরসাইকেলে মেয়েকে নিয়ে প্রথমে সদর রোড এবং পরে তার কর্মস্থল নথুল্লাবাদে সিটি কর্পোরেশনের পানির পাম্পে নিয়ে গলাটিপে হত্যা করে। পরে মেয়ের অসুস্থতার কথা বলে ইজিবাইকে তুলে বিদ্যালয় সংলগ্ন লেবুবাগানে মেয়ের লাশ ফেলে আবার কর্মস্থলে ফিরে যায় গোলাম মোস্তফা। স্ত্রীকে ফোন দিয়ে অথৈকে বিদ্যালয় থেকে আনতে বলেন। বিদ্যালয় সংলগ্ন লেবুবাগানের মধ্যে অথৈর মরদেহ দেখতে পায় তার মা সোহেলী ইসলাম রুমা। এ ঘটনায় নিহতের মা অজ্ঞাতনামা আসামি করে হত্যা মামলা করেন।